РЕГЛАМЕНТ (ЕО) № 598/2008 НА КОМИСИЯТА
от 24 юни 2008 година
за изменение на Регламент (ЕО) № 589/2008 за определяне на подробни правила за прилагане на Регламент (ЕО) № 1234/2007 на Съвета относно стандартите за търговия с яйца
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 121, буква г) във връзка с член 4 от него,
като има предвид, че:
(1)
Вследствие на опростяването на стандартите за търговия с яйца държавите-членки следва да позволяват изключения от изискванията за маркиране само при поискване от операторите. С цел обаче да се позволи на администрациите на държавите-членки да приложат новите правила беше въведен приемлив преходен период от една година, от 1 юли 2007 г. до 30 юни 2008 г., съгласно член 11, параграф 1 от Регламент (ЕО) № 557/2007 на Комисията от 23 май 2007 г. за определяне на подробни правила за прилагане на Регламент (ЕО) № 1028/2006 на Съвета относно стандартите за търговия с яйца (2) по отношение на маркирането на яйцата за преработка, произведени в Общността или в трети страни.
(2)
От 1 юли 2008 г. яйцата за преработка, произведени в Общността, могат да бъдат освободени от изискванията за маркиране от компетентните органи в държавите-членки. Не се предвиждат подобни мерки за продуктите, внесени от трети страни. В съответствие с принципа на националното третиране, установен в член 2.1 от Споразумението относно техническите пречки пред търговията, такова освобождаване от изискванията за маркиране следва да се прилага недиференцирано също върху продуктите, внесени от трети страни.
(3)
В случаите, в които освобождаването от изискванията за маркиране е разрешено, следва да се установят правила за проверка на действителната крайна дестинация на такива немаркирани яйца за хранителната промишленост.
(4)
Регламент (ЕО) № 589/2008 следва да бъде съответно изменен.
(5)
С цел да се избегне неравно третиране на яйцата, произведени в Общността, и на внесените яйца след изтичането на преходния период, настоящият регламент следва да се прилага от 1 юли 2008 г.
(6)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Член 11 от Регламент (ЕО) № 589/2008 се заменя със следния текст:
„Член 11
Маркиране на яйцата, доставяни директно за хранителната промишленост
1. Освен ако не е предвидено друго в санитарното законодателство, държавите-членки могат, при поискване от страна на операторите, да ги освободят от задълженията за маркиране, предвидени в част A, точка III, параграф 1 и точка IV, параграф 3 от приложение XIV към Регламент (ЕО) № 1234/2007, когато яйцата се доставят директно от производствения обект до хранителната промишленост.
2. В случаите, посочени в параграф 1:
а)
държавите-членки, в които се намира производственият обект, уведомяват по подходящ начин компетентните органи на държавите-членки, отговорни за освобождаването от изискванията за маркиране, преди доставката да бъде извършена;
б)
когато освобождаването от изискванията за маркиране касае доставчик от трета страна, яйцата се доставят на хранителната промишленост само при условие че крайната дестинация за преработка е проверена от компетентните органи на държавите-членки, отговорни за освобождаването;
в)
операторът от хранителната промишленост, който съответно възнамерява да използва яйцата само за преработка, носи пълна отговорност за доставката.“
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от 1 юли 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 юни 2008 година.